Toshkent shahrining eski shahar qismida mavzelar boʻyicha zamonaviy koʻp qavatli uylar qurish toʻgʻrisida
(resolution, 2015-03-27)

Oʻzbekiston Respublikasi Prezidentining “2015-yilda Toshkent shahrining eski shahar qismida zamonaviy shinam turar joy fondi tashkil etish chora-tadbirlari toʻgʻrisida” 2014-yil 20-noyabrdagi PQ-2265-son qarorining ijrosini taʼminlash, shuningdek Toshkent shahrining bosh rejasini amalga oshirish, uning eski shahar qismida shaharsozlik talablari asosida zamonaviy uy-joylar qurish hamda hududning meʼmoriy qiyofasini va ijtimoiy-madaniy holatini tubdan yaxshilash va aholi yashashi uchun qulay shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2012-yil 12-martdagi F-3806-son farmoyishi bilan tasdiqlangan Respublika komissiyasining Toshkent shahrining eski shahar qismidagi Nurafshon koʻchasida 10 ta koʻp qavatli uy (keyingi oʻrinlarda “obyektlar” deb yuritiladi) qurilishi qisman davlatga tegishli koʻchmas mulk hamda qurilishi tugallanmagan ushbu qurilayotgan obyektlar garov sifatida qoʻyilgan holda ilovaga muvofiq tijorat banklari tomonidan ajratiladigan kreditlar hisobiga moliyalashtirilishi toʻgʻrisidagi taklifi maʼqullansin. 2. Ushbu qarorga ilovaga muvofiq tijorat banklariga obyektlar qurilishi uchun qurilish-pudrat tashkilotlari reyestriga kiritilgan bosh pudrat tashkilotlariga Oʻzbekiston Respublikasi Markaziy bankining qayta moliyalashtirish stavkasidan ortiq boʻlmagan miqdorda obyekt qiymatining 90 foizigacha kredit mablagʻlari ajratish tavsiya etilsin. Bunda, taqdim etilayotgan kreditlar mazkur obyektlarni barpo etish muddatiga ajratilishi hamda Toshkent shahar hokimligi tomonidan yangi quriladigan uylarning xonadonlariga koʻchib kiradigan oilalarning aniq shakllangan roʻyxati, shuningdek barcha zarur hujjatlar banklarga kiritilgandan keyin uzoq muddatli ipoteka kreditlariga qayta rasmiylashtirilishi inobatga olinsin. 3. Bosh loyiha tashkiloti — “ToshuyjoyLITI” AJ ikki hafta muddatda obyekt atrofi obodonlashtirilishi va bolalar sport maydonchalari barpo etilishini nazarda tutgan holda uning loyiha-smeta hujjatlari toʻliq ishlab chiqilishini yakunlasin va davlat ekspertizasi xulosalarini olish uchun buyurtmachiga topshirsin. 4. Toshkent shahar hokimligi tomonidan Qurilish va investitsiya dasturlari departamentiga barpo etilayotgan uylarning buyurtmachisi sifatida, shu jumladan loyiha-smeta hujjatlari ishlab chiqilishini, obyekt qurilishining texnik nazorati olib borilishini, bajarilgan ishlar dalolatnomalari imzolanishini hamda qurilish-montaj ishlarini bajarish jadvaliga rioya etilishini nazorat qilish yuklanganligi maʼlumot uchun qabul qilinsin. 5. Toshkent shahar hokimligi Oʻzbekiston Respublikasi Xususiylashtirish, monopoliyadan chiqarish va raqobatni rivojlantirish davlat qoʻmitasi bilan birgalikda bir oy muddatda: garov sifatida foydalaniladigan davlat mulki obyektlari aniqlanishini va balansda saqlovchining yuqori turuvchi tashkilotlari bilan kelishilishini hamda ularning baholanishini; aniqlangan koʻchmas mulk obyektlaridan tijorat banklari tomonidan koʻp qavatli uylar qurilishini moliyalashtirish uchun ajratilayotgan kreditlar boʻyicha garov sifatida belgilangan tartibda foydalanishini taʼminlasin. 6. Toshkent shahar hokimligi obyektlarning ichimlik va oqova suv tarmoqlarini loyihalashtirishni va qurilish-montaj ishlari bajarilishini mahalliy budjet mablagʻlari hisobidan taʼminlasin. 7. Toshkent shahrining eski shahar qismidagi Nurafshon, Beruniy, Zarqaynar, Sagʻbon, Saqichmon koʻchalari va Sebzor massivi chegaralarida yakka tartibda yangi uy-joylar, boshqa imoratlar va inshootlar yoki boshqa koʻchmas mulk qurish, mavjudlarini rekonstruksiya qilish va mukammal taʼmirlash taqiqlansin. Toshkent shahar hokimligi tegishli davlat organlari bilan birgalikda: koʻrsatib oʻtilgan hududlarda yangi uy-joylar, boshqa imoratlar va inshootlar yoki boshqa koʻchmas mulk qurish, mavjudlarini rekonstruksiya qilish va mukammal taʼmirlash ustidan qatʼiy nazorat oʻrnatsin; ushbu band talablarini buzgan aybdor shaxslar qonun hujjatlarida belgilangan tartibda maʼmuriy va jinoiy javobgarlikka tortilishi hamda ular tomonidan oʻzboshimchalik bilan qurilgan obyektlar buzib tashlanishi yuzasidan qonun hujjatlarida belgilangan tartibda choralar koʻrsin. 8. Oʻzbekiston Respublikasi Adliya vazirligi Davlat arxitektura va qurilish qoʻmitasi, manfaatdor vazirliklar va idoralar bilan birgalikda ikki oy muddatda qurish, rekonstruksiya qilish va mukammal taʼmirlash taqiqlangan hududlarda noqonuniy qurilish, rekonstruksiya qilish va mukammal taʼmirlash ishlarini olib borgan shaxslarni jinoiy javobgarlikka tortish toʻgʻrisida belgilangan tartibda taklif kiritsin. 9. “Oʻzbekenergo” DAK, “Oʻztransgaz” AK, “Oʻzbektelekom” AK obyektlarning tashqi muhandislik tarmoqlari (elektr, gaz, telefon, va boshqalar) boʻyicha loyiha-smeta hujjatlari ishlab chiqilishi va qurilishini oʻz mablagʻlari hisobiga taʼminlasinlar. 10. Toshkent shahar hokimligi Oʻzbekiston Respublikasi Markaziy banki, Moliya vazirligi, Iqtisodiyot vazirligi hamda boshqa vazirliklar va idoralar bilan birgalikda bir oy muddatda keyingi bosqichlarda quriladigan obyektlarni moliyalashtirish tartibini ishlab chiqsin va belgilangan tartibda tasdiqlasin. 11. Oʻzbekiston Respublikasi Iqtisodiyot vazirligi, “Oʻzmetkombinat” AJ va “Oʻzqurilishmateriallari” AK obyektlar qurilishi uchun sement, metall prokati va qurilish oynasi materiallari loyiha tashkiloti va buyurtmachilar tomonidan taqdim etilgan asoslangan hisob-kitoblar boʻyicha bosh pudrat tashkilotlariga tartibga solinadigan narxlarda toʻgʻridan-toʻgʻri shartnomalar asosida ajratilishini taʼminlasinlar. 12. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.I. Zakirov zimmasiga yuklansin. T/r Qurilishi rejalashtirilayotgan uy-joylar manzili Turar joy binosi koʻrsatkichlari Bosh pudratchi tashkilotlar Moliyalashtiruvchi tijorat banklari 1. Forobiy va Nurafshon koʻchalari kesishuvida (Forobiy koʻchasi boʻylab) 5 qavatli, 3 podyezdli, 30 ta kvartirali “Yuksak parvoz qurilish” MChJ Asaka banki 2. Forobiy va Nurafshon koʻchalari kesishuvida (Forobiy koʻchasi boʻylab) 5 qavatli, 3 podyezdli, 30 ta kvartirali “Binokor” MChJ Ipoteka bank ATIB 3. Forobiy va Nurafshon koʻchalari kesishuvida (Nurafshon koʻchasi boʻylab) 5 qavatli, 3 podyezdli, 30 ta kvartirali “Poytaxtqurilish” MChJ Ipak yoʻli AITB 4. Forobiy va Nurafshon koʻchalari kesishuvida (Nurafshon koʻchasi boʻylab) 5 qavatli, 1 podyezdli, 20 ta kvartirali “Uy-joy qurilsh” MChJ “Oʻzmilliybank” 5. Sagʻbon va Nurafshon koʻchalari kesishuvida (Nurafshon koʻchasi boʻylab) 5 qavatli, 1 podyezdli, 20 ta kvartirali “MDF FORMATION” MChJ “Oʻzmilliybank” 6. Sagʻbon va Nurafshon koʻchalari kesishuvida (Sagʻbon koʻchasi boʻylab) 5 qavatli, 1 podyezdli, 20 ta kvartirali “MDF FORMATION” MChJ “Oʻzmilliybank” 7. Sagʻbon va Nurafshon koʻchalari kesishuvida (Nurafshon koʻchasi boʻylab) 5 qavatli, 3 podyezdli, 30 ta kvartirali “BITI production” MChJ Asaka bank 8. Sagʻbon va Nurafshon koʻchalari kesishuvida (Nurafshon koʻchasi boʻylab) 5 qavatli, 1 podyezdli, 20 ta kvartirali “Koʻrkam qurilish” MChJ Asaka bank 9. Qorasaroy va Nurafshon koʻchalari kesishuvida (Nurafshon koʻchasi boʻylab) 5 qavatli, 3 podyezdli, 30 ta kvartirali “Ankur” MChJ “Oʻzmilliybank” 10. Nurafshon koʻchasida (1-qavatida xizmat koʻrsatish obyektlari joylashtiriladi) 5 qavatli, 3 podyezdli, 24 ta kvartirali “Dizayn-Taraqqiyot” XK “Oʻzsanoatqurilishbank” OATB JAMI: 10 uy — 254 ta kvartira